মহাকালধামের আদলে ‘বইতীর্থ’, বইমেলার উদ্বোধনে বড় ঘোষণা মুখ্যমন্ত্রী

কলকাতা: কলকাতা আন্তর্জাতিক বইমেলার (Kolkata International Book Fair 2026) উদ্বোধনী মঞ্চ থেকে বড় ঘোষণা করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বইমেলা কর্তৃপক্ষের আবেদনে সাড়া দিয়ে তিনি জানালেন, কলকাতার সেন্ট্রাল পার্কে গড়ে উঠবে স্থায়ী ‘বইতীর্থ’। মহাকালধাম বা জগন্নাথধামের আদলে বইকে কেন্দ্র করে এই তীর্থক্ষেত্র তৈরি করা হবে বলেই জানান তিনি। এই প্রকল্পের জন্য বইমেলা কর্তৃপক্ষকে ১০ কোটি টাকা দেওয়ার ঘোষণাও করেন মুখ্যমন্ত্রী।

বৃহস্পতিবার উদ্বোধনী অনুষ্ঠানে মমতা বন্দ্যোপাধ্যায় বলেন, “বইমেলা প্রাঙ্গণ স্থায়ী হয়ে গিয়েছে। ওরা মহাকালধাম, জগন্নাথধামের মতো বইতীর্থ করতে চাইছে—করে দাও। আমি একটা রাফ স্কেচ করছিলাম, ব্যস্ততার জন্য শেষ করতে পারিনি। পুরোটা বই দিয়েই তৈরি হবে।” তিনি আরও বলেন, বইমেলার ৫০ বছরের উদ্বোধনের সময় যেন বইতীর্থ সম্পূর্ণ হয়, সেই লক্ষ্যেই কাজ শুরু হবে।

আরও পড়ুন:

মুখ্যমন্ত্রীর এই ঘোষণায় খুশি বইমেলা কর্তৃপক্ষ থেকে শুরু করে বইপ্রেমী মহল। রাজ্যের প্রশাসনিক প্রধানের পাশাপাশি মমতা বন্দ্যোপাধ্যায়ের সৃজনশীল সত্তাও এদিন উঠে আসে তাঁর বক্তব্যে। কবিতা, প্রবন্ধ, গান লেখা ও ছবি আঁকার মতো নানা সৃজনশীল কাজ তিনি নিয়মিত করে থাকেন। দুর্গাপুজো, কালীপুজো, ভ্রাতৃদ্বিতীয়া, ক্রিসমাস ও বর্ষশেষ—প্রায় সব উৎসবেই নিজের লেখা গানের মাধ্যমে শুভেচ্ছা জানিয়ে থাকেন তিনি।

এদিন মুখ্যমন্ত্রী জানান, এখনও পর্যন্ত তাঁর প্রকাশিত বইয়ের সংখ্যা ১৫৩টি। এবছর বইমেলায় আরও ৯টি বই প্রকাশিত হতে পারে। ফলে মোট বইয়ের সংখ্যা দাঁড়াবে ১৬২। নতুন বইগুলিতে তাঁর রাজনৈতিক জীবনের নানা অভিজ্ঞতার পাশাপাশি এসআইআর সংক্রান্ত হেনস্তার প্রসঙ্গও থাকবে। এছাড়াও ‘২৬’ সংখ্যাকে কেন্দ্র করে লেখা ২৬টি কবিতা নিয়ে একটি বিশেষ সংকলন প্রকাশ পাবে বলে জানান তিনি।